அன்புள்ள அம்மாவுக்கு. - ஏனைய கவிதைகள்

அம்மா. 
 எங்கே இருக்கிறாய்? 
 பனி குடத்தில் சுமந்தவளே. 
 பாவி மகன் அழைக்கிறேன். 
 வந்துவிடு. 
 மின்சாரம் இல்லாத பொழுதுகளில் 
  எனக்கு வியர்க்குமென 
  உன் நெற்றியெல்லாம் நீரொழுக 
  விசிறினாயே? 
 அந்த கைகளை தா. 
 என் கண்ணீரால் கழுவி வைக்கிறேன். 
 எந்த தெய்வத்திடமும் 
  நான் கண்டதில்லை அம்மா.-உன் 
  கண்களில் வழியும் கருணையை 
  போல. 
 அந்த கண்களால் 
 ஒருமுறை பார் அம்மா. 
 அந்த கருணையின் ஒளியில் 
  கரைய வேண்டும் அம்மா. 
 காரமாய் சாப்பிட்டால் 
  என் கண்ணில் நீர் வரும். 
 அந்த கோபத்தில் உன்னை ஒருநாள் 
 திட்டிவிட்டேன். 
 சோற்றையும் தட்டிவிட்டேன். 
  கண்ணெல்லாம் காவிரியாக, 
  காரமே தின்னாமல் நீ கலங்கி 
  நின்றது -- கண்ணுக்குள்ளே உருத்துதம்மா. 
 எடுத்தெறிந்து பேசினாலும் -கையில் 
  கிடைத்ததை எடுத்தெறிந்து பேசினாலும் 
  என்முன்னே புன்னகை செய்துவிட்டு 
  போனபின்னே கலங்கி அழுவாயம்மா. 
 பசி வந்தால் உனக்கேதும் வைக்காமல் 
 அத்தனையும் நான் தின்றாலும் ,, 
 நான் உண்ணும் அழகாய் பார்த்துவிட்டு 
  நீ பட்டினியாய் படுத்துறங்குவாய். 
 ஆனாலும் அம்மா. 
  என் இறுதிநாள் இதுவே ஆகட்டும் அம்மா. 
 உன்னை தனியே 
  அந்த இல்லத்தில் விட்டுவந்த 
  இந்த மகனை நீ மன்னிப்பாய். 
 அறிவேன் தாயே. 
 ஆனாலும்-என் மனைவியின் 
  தாலி தரையிலே விழட்டும் தாயே.  
  அம்மாவை அழவைத்த 
  மகனுக்கெல்லாம் ஏதம்மா புண்ணியம்.-அவன் 
  இறந்து போவதே கண்ணியம்.